Агульная характарыстыка ўскладненага сказа. Сказы з аднароднымі членамі сказа
Ускладненымі называюцца простыя сказы, якія змяшчаюць дадатковае паведамленне аб прадметах і фактах рэчаіснасці. Ускладненымі з’яўляюцца сказы, якія маюць аднародныя члены сказа, адасобленыя члены сказа, пабочныя і ўстаўныя словы і сказы, звароткі, параўнальныя звароты.

І. ПРЫВЕСЦІ ПРЫКЛАДЫ ЎСКЛАДНЕНЫХ СКАЗАЎ 

Узор: Пакружыся, бусел, над вярбой. (Сказ ускладнены звароткам.)

ІІ. ПАДРЫХТАВАЦЬ АДКАЗЫ НА ПЫТАННІ
1. Што такое аднародныя члены сказа? Якія ёсць характэрныя прыметы аднародных членаў сказа?

2. Якія члены сказа могуць быць аднароднымі? Прывядзіце прыклады.

3. Якія ёсць сродкі сувязі аднародных членаў сказа?

4. Пры дапамозе якіх злучнікаў звязваюцца аднародныя члены сказа?

5. Што такое неразвітыя і развітыя аднародныя члены сказа?

6. Што такое рад аднародных членаў сказа? 

7. Што такое адкрыты рад аднародных членаў сказа?

8. Што такое закрыты рад аднародных членаў сказа?

9. Прывядзіце прыклад з адным / некалькімі радамі аднародных членаў сказа?

10. Якія словы, выразы не з’яўляюцца аднароднымі членамі сказа?
11. Што такое аднародныя і неаднародныя азначэнні? Прывядзіце прыклады. 

12. Што такое абагульняльнае слова пры аднародных членах сказа?
 Літаратура:
Андарала,  Г.Ф. Сучасная беларуская мова. Сінтаксіс. С. 43-44 (гл. у рэпазіторыі БДПУ: Андарала_Сінтаксіс.pdf).
Андарала, Г.Ф. Беларуская мова (гл. у рэпазіторыі БДПУ: ВМК_Беларуская мова_ФПА.pdf).

ІІІ. ЗНАКІ ПРЫПЫНКУ ПРЫ АДНАРОДНЫХ ЧЛЕНАХ СКАЗА 
Падрыхтаваць канспект.
(гл. Закон Рэспублікі Беларусь аб правілах беларускай арфаграфіі і пунктуацыі. Глава 13)

§ 46. Коска паміж аднароднымі членамі сказа

1. Коскай раздзяляюцца аднародныя члены сказа, якія не звязаны паміж сабой злучнікамі.

Напрыклад:

Згінулі сцюжы, марозы, мяцеліцы (Я. Купала).

Наўкола гуў, гаманіў, мітусіўся салдацкі натоўп (В. Быкаў).

Молада, хораша, звонка спяваў гарманіст (Я. Брыль).

Не з’яўляюцца аднароднымі членамі і не аддзяляюцца адзін ад аднаго коскай два дзеясловы ў аднолькавай форме, якія стаяць побач, утвараючы ў сэнсавых адносінах адно цэлае тыпу: Пайду вазьму. Пайсці даведацца. Вазьмі аднясі. Сядзем абмяркуем. Устань паглядзі.

2. Раздзяляюцца коскамі два або некалькі прыметнікаў-азначэнняў, якія адносяцца да аднаго і таго слова ў сказе і характарызуюць прадмет з аднаго боку, г.зн. называюць падобныя прыкметы аднаго прадмета.

Напрыклад:

Мяккія, ласкавыя гукі стройным сугалоссем паліліся па пакоі
(Я. Колас).

Беларусь, твой народ дачакаецца залацістага, яснага дня... (М. Багдановіч).

Раздзяляюцца коскамі азначэнні, якія абазначаюць адметныя адзнакі розных прадметаў.

Напрыклад:

Навучэнцы гімназій маюць магчымасць вывучаць нямецкую, французскую, іспанскую, англійскую літаратуры.
Не раздзяляюцца коскамі неаднародныя прыметнікі-азначэнні.

Напрыклад:

Над далёкімі лясамі звісала тонкая блакітная смуга (Я. Колас).

Я гляджу на зялёнае рослае жыта, на крутыя мурожныя ў лузе стагі 
(С. Грахоўскі).

Плыве над верасам хваёвы душны пах (П. Панчанка).

Насталі кароткія туманныя асеннія дні (Я. Колас).

3. Коскай аддзяляюцца аднародныя члены сказа, якія звязваюцца паміж сабой злучнікамі а, але, ды (у значэнні «але»), аднак, хоць, толькі і інш.

Напрыклад:

Паўлюк толькі зірнуў, але нічога не сказаў (Я. Колас).

Сонца толькі што ўзышло, аднак прыгравала ўжо даволі горача (Э. Самуйлёнак).

Голас яго ўжо быў амаль звычайны, толькі хрыпеў... (І. Шамякін).

І дзядзька быў рыбак выдатны, хоць больш урыўкавы, прыватны... (Я. Колас).

Дождж быў моцны, ды кароткі.
4. Коскай аддзяляюцца аднародныя члены сказа, якія звязваюцца пры дапамозе парных злучнікаў як ... так і; не толькі ... але (а) і; калі не ... то (дык); хоць ... але (а); хоць і не ... затое (аднак); не то што ... але і і інш.

Напрыклад:

Пажар заўважылі як з баракаў, так і з пасёлка (П. Пестрак).

Маці як несла патэльню яечні на стол, так і застыла з ёю на паўдарозе (І. Шамякін).

Каб не то што сказаць, але і падумаць ніхто кепскага не мог... (І. Мележ).

Якуб Колас –– паэт, і паэт не толькі ў сваіх паэмах, але і ў прозе (Б. Сачанка).

5. Коскай аддзяляюцца адзін ад аднаго аднародныя члены сказа, якія звязваюцца пры дапамозе паўторных злучнікаў і ... і, ды … ды, то ... то, ні ... ні, не то ... не то, ці ... ці, ці то ... ці то, або (альбо) ... або(альбо) і інш.

Напрыклад:

Я рад і сонцу, і вясне, і дожджыку (Я. Пушча).

Пазбіраць іх [людзей] толькі трэба ды на добрую дарогу наставіць, ды даць ім добрага камандзіра (Я. Колас).

Касцы ідуць то грамадою, то шнурам цягнуць, чарадою, то паасобку, то па пары... (Я. Колас).

Ні далеч, ні час не заслоняць мне родных бароў (Я. Колас).

Потым чуваць ці то птушыны шчэбет-перасвіст, ці то веснавое бульканне ручаін (Я. Брыль).

6. Калі паўторныя злучнікі і ... і, ні ... ні, то ... то звязваюць словы як аднародныя часткі ўстойлівых (фразеалагічных) выразаў, то ў іх перад гэтымі злучнікамі коска не ставіцца.

Напрыклад:

і днём і ноччу, і туды і сюды, і смех і грэх, і смех і слёзы, і смех і гора, і скокам і бокам, і так і сяк, і так і гэтак, і тут і там, і вашым і нашым, і такі і гэтакі, і ў хвост і ў грыву;

ні так ні гэтак, ні бэ ні мэ, ні сёе ні тое, ні з таго ні з сяго, ні ўзад ні ўперад, ні жывы ні мёртвы, ні рыба ні мяса, ні кала ні двара, ні даць ні ўзяць, ні многа ні мала, ні больш ні менш, ні адтуль ні адсюль, ні свет ні зара, ні стаць ні сесці, ні села ні пала, ні слуху ні духу, ні складу ні ладу, ні гневу ні ласкі, ні канца ні краю, ні сват ні брат, ні к сялу ні к гораду, ні ў кола ні ў мяла, ні ў пяць ні ў дзесяць, ні грозьбай ні просьбай, ні спору ні ўмалоту, ні дому ні лому;

то скокам то бокам, то сюды то туды, то ўзад то ўперад, то тое то сёе, то так то сяк і інш.

7. Не аддзяляюцца коскай два аднародныя члены сказа, якія звязваюцца паўторнымі злучнікамі, калі яны паводле сэнсу і інтанацыі ўтвараюць адзінства.

Напрыклад:

Як хмары закрылі і сонца і зоры, пайшоў [Каліна] партызаніць да бору... (П. Броўка).

Вітаю цябе я і соллю і хлебам! (Я. Купала).

І дзень і два яны ў дарозе (Я. Колас).

Ці вясною ці ўлетку шмат народу на палетку (А. Русак).

8. Коскай раздзяляюцца ўсе аднародныя члены сказа, калі папярэднія з іх звязаны паміж сабой без злучнікаў, а наступныя –– пры дапамозе паўторнага злучніка і.

Напрыклад:

Жыццё чулася ў траве, у гаёчку, і лясочку, на палях, і на лугах, і ў зялёненькім лужочку, і ў крынічных берагах (Я. Колас).

Дзень іграе на жалейцы, на трубе, і на ражку, і на сінім трыснягу (М. Танк).

9. Калі паўторны злучнік і стаіць пасля першага аднароднага члена, перад злучнікам таксама ставіцца коска.

Напрыклад:

У песнях жа родны край, родныя словы жылі, і жывуць, і жыць будуць (Я. Купала).

10. Коскай аддзяляюцца аднатыпныя пары аднародных членаў сказа, звязаных паміж сабой злучнікам і. (У сярэдзіне пар коска не ставіцца.)

Напрыклад:

Паэтам сваёй справы павінен быць кожны: каваль і інжынер, матэматык і гісторык, географ і выкладчык літаратуры (В. Вітка).

Сосны і вязы, дубы і асіны вакол возера вартай пасталі (Я. Купала).

11. Калі злучнік і звязвае больш як дзве пары аднародных членаў сказа, то перад ім ставіцца коска. (У сярэдзіне пар, звязаных паміж сабой злучнікам і, коска не ставіцца.)

Напрыклад:

Лясы ў нашай краіне можна сустрэць вялікія і малыя, і густыя і рэдкія, і хвойныя і змешаныя.
12. Калі злучнік і звязвае неаднатыпныя пары аднародных членаў сказа, паміж імі коска не ставіцца.

Напрыклад:

Удзень і ўночы над палямі і лясамі чуліся выбухі снарадаў і аўтаматная страляніна (І. Мележ).

Напрыклад:

Перад Лабановічам усплыў вобраз Ядвісі, і зноў аб ёй, толькі аб ёй, пачаў ён думаць (Я. Колас).

Значыць, ты з ім, іменна ты з ім, а не ён з табою (А. Кулакоўскі).

У яго, і толькі ў яго, хацела б яна вучыцца мужнасці, высакародству, адданасці справе (А. Васілевіч).

3. Калі перад кожным словам, якое паўтараецца, стаіць злучнік і, то перад ім ставіцца коска.

Напрыклад:

І гудуць, і гудуць па азімай раллі трактары (М. Танк).

Глуха шэпча лес зялёны, і шуміць ён, і шуміць (Я. Колас).

Коска ставіцца перад далучальнымі злучнікамі і, ды, якія стаяць пры паўтораным слове з удакладненнем.

Напрыклад:

Я пакахаў цябе з дзяцінства, і пакахаў да слёз (П. Трус).
Знакі прыпынку пры абагульняльным слове пры аднародных членах сказа

(гл. таксама “Даведнік па беларускай арфаграфіі і пунктуацыі з каментарыямі” (Мінск, 2010, аўт. З.І. Бадзевіч [і інш.]. С. 125—127). 

1. Калі абагульняльнае слова стаіць перад аднароднымі членамі сказа, то пасля яго ставіцца двукроп’е: За вечар ўспомнілі ўсё: і дзяцінства, і вучобу ў школе, і юнацтва.

2. Калі пры абагульняльных словах ёсць словы напрыклад, як напрыклад, а іменна, то перад імі ставіцца коска, а пасля іх двукроп’е: На ўрачысты сход прыйшлі ўсе, а іменна: студэнты, аспіранты, выкладчыкі.

3.  Калі абагульняльнае слова стаіць пасля аднародных членаў сказа, то перад ім ставіцца працяжнік: І дзяцінства, і вучобу ў школе, і юнацтва – ўсё ўспомнілі за вечар.

Калі абагульняльнае слова стаіць перад аднароднымі членамі, але сказ імі не заканчваецца, то перад аднароднымі членамі ставіцца двукроп’е, а пасля іх — працяжнік: Усюды: на Палессі, у Прыдняпроўі, у Панямонні – народнае адзенне складаецца з белага і чырвонага колеру.

4. Калі паміж аднароднымі членамі сказа і абагульняльнымі словамі ёсць пабочныя словы карацей кажучы, словам, адным словам, то перад пабочным словам ставіцца працяжнік, а пасля яго коска: З дубу гнулі абады, палазы, рабілі бочачкі, дзежкі – адным словам, усё, што павінна было доўга служыць чалавецтву. 

5. Калі ў сказе ёсць два абагульняльныя словы (перад аднароднымі членамі сказа і пасля іх), то ставяцца абодва знакі прыпынку: двукроп’е  (перад аднароднымі членамі сказа) і працяжнік пасля іх перад другім абагульняльным словам: Усё разам: і поле, і хаты, і дарога -- усё чарнела ад асенняй імглы і туману. 

ІV. ЗАПІСАЦЬ СКАЗЫ, ПАСТАВІЦЬ, ДЗЕ ТРЭБА, ЗНАКІ ПРЫПЫНКУ,  РАСТЛУМАЧЫЦЬ ІХ ПАСТАНОЎКУ
1. Жыццё вымяраецца не гадамі а тымі справамі, якія зрабіў чалавек.
2. Вядомым постацям нашай даўніны Міндоўгу, Войшалку, Віценю, Гедыміну прысвечаны апавяданні Вітаўта Чаропкі.
3. Дарослыя і дзеці бяруць садовыя і лясныя дрэўцы і клапатліва высаджваюць іх на калгасных сядзібах паабапал дарогна вуліцах і пляцоўках.

4. Старажытныя грэкі не толькі пакланяліся духу дрэва але і абагаўлялі асобныя часткі яго  лісты голле драўніну.

5. З супрацьлеглага боку падляцела да берага маленькая ў белых і шэрых плямах сітаўка. 
6. Запахла свежасцю ды водарам маладога лісця.

7. Май пачаўся цёплы. Усё зазелянела дрэвы аселіца ўзмежкі.

8. Шнуруюць бабы і дзяўчаты і кантралююць мох узняты і тыя кучачкі калюшак, грыб узняў свой капялюшык.

9. Сэрца ў Янкі то замірала то пачынала гулка біцца.

10. Птушкі збіраліся ў чароды і доўга стаялі на грудах або ляніва аглядалі лагчыны.

11. Над полем навіслі важкія асеннія хмары.

12. Коні стаялі ні жывыя ні мёртвыя форскалі толькі.
13. Там бярозы шэпчуць белыя сарамлівыя нясмелыя. 
14. Неба на гарызонце зрабілася не то сінім, не то зусім белым.

15. У пакоі стол засланы зялёным аксамітным абрусам.

16. У славян быў вядомы звычай выводзіць на каляды мядзведзя, аднаго ... ці разам з казою.

17. Добра чуюцца ў гэтай грамадзе белакорыя бярозы ... і трапяткія асіны, і лагодныя таполі, і сціплыя вольхі.

18. Усё злілося ў адно  і стагі, і дрэвы, і прастор. Нічога не відаць.

19. Яна расказала легенду прыгожую са шчаслівым канцом.

20. Ракеты асвятлялі наваколле то белым то ружовым то блакітным святлом.
21. Бусел, які няспешна дыбаў па балоце, адклікнуўся трывожным клёкатам замахаў крыламі пачаў набіраць вышыню.

22. У холад і спёку у дождж і пасля дажджу маладзіком і ў поўню заўсёды наш край прыгожы.
23. Кашуля мела круглы або чатырохвугольны ці косы выраз.

24. Краскі краскі уэлае мора красак а іменна белых, жоўтых чырвоных.

25. Шэрая з цёмнымі крапінкамі афарбоўка добра маскіруе жаваранка ў полі на лузе.

